BGHเพิ่มทุน6พันล้านบาท
ตุนเงินลงทุนธุรกิจสุขภาพปีนี้ ยันถือหุ้นBHเพิ่มมูลค่าบัญชี
15 มี.ค. 2555

ตุนเงินลงทุนธุรกิจสุขภาพปีนี้ ยันถือหุ้นBHเพิ่มมูลค่าบัญชี
กรุงเทพดุสิตเวชการสบจังหวะหุ้นพุ่งแรง ประกาศเพิ่มทุน ต้องการเงินทั้งหมด 6,000 ล้านบาท ลงทุนธุรกิจสุขภาพปีนี้
บริษัท กรุงเทพดุสิตเวชการ (BGH) เปิดเผยว่า คณะกรรมการมีมติให้บริษัทเพิ่มทุนจำนวน 154,545,888 หุ้น แบ่งเสนอขายให้กับบุคคลในวงจำกัด (พีพี) จำนวน 77,272,944 หุ้น หรือ 5% ของทุนชำระแล้ว และขายให้กับประชาชนทั่วไปในจำนวนเท่ากัน 
นายวิชัย ทองแตง กรรมการบริษัท กรุงเทพดุสิตเวชการ เปิดเผยว่า การเพิ่มทุนครั้งนี้ บริษัทต้องการเงินทั้งหมด 6,000 ล้านบาท เพื่อลงทุนในธุรกิจสุขภาพในปีนี้ โดยจะนำเข้าที่ประชุมสามัญผู้ถือหุ้นวันที่ 20 เม.ย.นี้หลังจากนั้นจะประกาศเพิ่มทุนได้ทันที
บริษัทประกาศเรื่องการเพิ่มทุนครั้งนี้ ในตอนบ่ายของวันที่ 14 มี.ค.ที่ผ่านมา เมื่อเปิดการซื้อขาย ทำให้นักลงทุนตกใจทิ้งหุ้น กดราคาหุ้นรูดลงแรงทันที 79.50 บาท หลังจากนั้นมีแรงไล่ซื้อหุ้นทะยานขึ้นมาปิดที่ระดับ 83 บาท บวก 1 บาท หรือ 1.22% ท่ามกลางมูลค่าการซื้อขายมากถึง 416 ล้านบาท แม้ว่าราคาหุ้น BGH จะวิ่งขึ้นมาแรงและเร็วจากที่เคยซื้อขายแถว 40 บาทก็ตาม 
นอกจากนั้น คณะกรรมการ BGH ยังมีมติจ่ายปันผลงวดปี 2554 หุ้นละ 1.10 บาทให้กับผู้ถือหุ้นที่มีชื่อในทะเบียนวันที่ 29 มี.ค. และจ่ายเงินปันผลวันที่ 4 พ.ค. 2555
วันเดียวกันนี้ บริษัท โรงพยาบาลบำรุงราษฎร์ (BH) แจ้งว่า การที่ BGH เข้าซื้อหุ้นบริษัท จำนวน 44 ล้านหุ้น หรือ 6.05% ของทุนเรียกชำระแล้ว ส่งผลให้ BGH ถือหุ้น รวมทั้งสิ้น 148 ล้านหุ้น หรือ 20.28% ซึ่งจะไม่มีผลกระทบต่อโครงสร้างการจัดการ และกลยุทธ์และการดำเนินงาน ตลอดจนฐานะทางการเงินของบริษัท
นายวิชัย ยืนยันว่า การซื้อหุ้นของ BGH ดังกล่าวเพื่อการเพิ่มมูลค่าทางบัญชีทำให้สามารถรับรู้ผลการดำเนินงานของ BH เท่านั้นไม่ต้องการเข้าไปก้าวก่ายการบริหารงานและยังไม่คิดจะเข้าซื้อหุ้นเพิ่มขึ้นแต่อย่างใด
นักวิเคราะห์บริษัทหลักทรัพย์ (บล.) เกียรตินาคิน ให้ความเห็นว่า BGH จะเริ่มรับรู้ผลการดำเนินงานของ BH ตั้งแต่วันที่ 8 มี.ค. 2555 ที่จะเพิ่มมูลค่าหุ้นให้ BGH ประมาณหุ้นละ 3.50 บาท ทำให้มีมูลค่าเหมาะสมใหม่ที่หุ้นละ 81.50 บาทจากเดิม 78 บาท 
นักวิเคราะห์ บล.บัวหลวง แนะนำให้ “ซื้อเก็งกำไร” หุ้น BGH หลังปรับเพิ่มมูลค่าที่เหมาะสม จาก 83 บาท เป็น 87 บาท
แต่มาร์เก็ตติงหลายรายมองว่าราคาหุ้น BGH ปรับตัวขึ้นมาใกล้มูลค่าที่เหมาะสมแล้ว จึงเตือนให้ระมัดระวัง